**D O V O D O V Á S P R Á V A**

**K  NÁVRHU ZMIEN A  DOPLNKOV 2015 ÚZEMNÉHO PLÁNU MESTA PREŠOV**

**K ČASTI 5.2 REGULATÍVY PRE UMIESTŇOVANIE STAVIEB ELEKTRONICKÝCH KOMUNIKAČNÝCH SIETÍ – RÁDIOVÝCH ZARIADENÍ *(BTS mobilných operátorov, rozhlasové a televízne vysielače rádiové zariadenia typu WiFi, WiMAX a pod.)***

Dôvodom doplnenia územného plánu mesta Prešov v časti 5.2 Regulatívy pre umiestňovanie stavieb elektronických komunikačných sietí – rádiových zariadení *(BTS mobilných operátorov, rozhlasové a televízne vysielače rádiové zariadenia typu WiFi, WiMAX a pod.)* na území mesta Prešov bolo zadanie k Návrhu zmien a doplnkov 2015 Územného plánu mesta Prešov.

Mestské zastupiteľstvo mesta  Prešov na svojom 5. zasadnutí dňa 30.3.2015 prijalo Uznesenie č. 60/2015, ktorým schválilo proces obstarania zmien a doplnkov 2015 Územného plánu mesta Prešov, ktorého cieľom je na základe uznesenia č. 22/2014 komisie MsZ pre územný plán, výstavbu, dopravu a životné prostredie, riešiť aj sprísnenie regulatívu pre umiestňovanie telekomunikačných zariadení zabezpečujúcich pokrytie mesta telekomunikačným signálom, najmä mobilných operátorov, z dôvodu potreby ochrany zdravia obyvateľov. Táto potreba vyplynula z petície občanov (ev.č. 3973/2014) a  podnetu Občianskej iniciatívy za reguláciu vysielačov v územnom pláne mesta Prešov.

Proces povoľovania stavieb elektronických komunikačných sietí spadá pod prenesený výkon štátnej správy, pri  ktorom sa ochrana zdravia riadi **Vyhláškou MZ SR č. 534/2007 Z.z., ktorá stanovuje len minimálne požiadavky na zdroje elektromagnetického žiarenia a na limity expozície obyvateľov elektromagnetickému žiareniu v životnom prostredí.** Uvedená vyhláška ale nestanovuje žiadne obmedzenia na umiestňovanie zdrojov elektromagnetického žiarenia najmä v obytných zónach.

**Základňové stanice mobilných operátorov, ako aj iné rádiové zariadenia, ktoré sú postavené hlavne na území mesta, vysielajú nepretržitý pulzný signál, od ktorého sa obyvatelia trvalo obývaných zón v ich blízkosti nemôžu vzdialiť** **a sú tomuto vplyvu vystavení permanentne a nedobrovoľne. Vyhláška MZ SR č. 534/2007 Z.z. stanovuje iba minimálne požiadavky na ochranu zdravia ľudí a vychádza len z tepelných účinkov elektromagnetického žiarenia. Je vedecky preukázané, že okrem tepelných účinkov, má elektromagnetické žiarenie z rádiových zariadení aj biologické účinky, ktoré priamo ovplyvňujú chemické a biologické procesy v organizme človeka, živočíchov i rastlín.**

Informácie o nových poznatkoch sú zhromažďované v štúdiách po celom svete a tieto sú zverejňované na portáli PubMed, ktorý patrí Národnej americkej lekárskej knižnici. <http://www.ncbi.nlm.nih.gov/pubmed>

Aktuálne vedecké údaje poukazujú čoraz viac na súvislosť zvýšeného zdravotného rizika (napr. rakovina mozgu) spôsobeného intenzívnym pôsobením rádiových zariadení. *International Agency for Research on Cancer, IARC*, *časť Svetovej zdravotníckej organizácie, WHO*, zodpovedná za výskum rakoviny a boj proti tejto chorobe v roku 2011 oficiálne oznámila klasifikáciu elektromagnetického žiarenia v rádiofrekvenčnom spektre za patriacu do skupiny 2B z pohľadu rakovinotvornosti, teda za možný karcinogén.

Via­ce­ré štú­die zo­su­ma­ri­zo­va­né aj vspráve medzinárodnej skupiny vedcov-***BIOINITIATIVE REPORT 2012,*** *ako odporúčania pre Radu Európy,* preukázali, **že z hľadiska vplyvov na zdravie človeka je rozhodujúca dĺžka expozície, ako aj vzdialenosť od zdroja elektromagnetického žiarenia.**

[*www.bioinitiative.org/report/wp-content/uploads/pdfs/RFR-free-radical-abstracts.pdf*](http://www.bioinitiative.org/report/wp-content/uploads/pdfs/RFR-free-radical-abstracts.pdf)

Žiarenie má o to negatívnejší vplyv na ľudské zdravie, čím je zdroj žiarenia bližšie. Vo vzťa­hu k bio­logic­kým účinkom mô­že byť do­ba expozície oveľa dô­le­ži­tej­ší pa­ra­me­ter ako je­ho in­ten­zi­ta.

 *(Buch­ner K, Eger H. 2011. Chan­ges of­li­ni­cal­ly im­por­tant neu­rot­ran­smit­ters un­der the in­fluen­ce of mo­du­la­ted RF fields - A long-term stu­dy un­der real-li­fe con­di­tions. Umwelt - Me­di­zin - Ge­sellschaft 24(1):44-57.)*

**Podľa princípu predbežnej opatrnosti, ku dodržiavaniu ktorého sa zaviazala aj Slovenská republika** <http://europa.eu/legislation_summaries/consumers/consumer_safety/l32042_cs.htm>**, by nemali byť hodnoty elektromagnetického žiarenia posudzované len podľa Vyhlášky MZ SR č. 534/2007 Z.z., ale aj podľa odporúčaní Svetovej zdravotníckej organizácie WHO na zohľadnenie preventívnych opatrení a  vedeckej obce, ktorá navrhuje dodržiavať maximálne expozície RF EMP pod úrovňou 0,6 V/m (1 mW/m²), v relaxačných zónach dokonca pod 0,06 V/m (10 µW/m²).** **Uvedené hodnoty sú, pri stavbách elektronických komunikačných sietí v obytných zónach, viacnásobne prekročené.**

**EURÓPSKY PARLAMENT, Výbor pre životné prostredie a verejné zdravie, prijal *Uznesenie (2008/2211(INI)) o otázkach zdravia v súvislosti s účinkami elektromagnetických poli,* v ktorom požaduje, aby jednotlivé skupiny a príslušné orgány na regionálnej úrovni, mali vplyv na také faktory, ako je napr. vzdialenosť základňových staníc rádiovej siete, výška antén nad terénom, výkon vysielačov a použitá technológia vo vzťahu k obytným zónam. A tak mohli zabezpečiť lepšiu ochranu obyvateľstva v  blízkosti týchto zariadení a optimalizovať umiestňovanie vysielačov, ako aj zabrániť zle umiestneným** **zariadeniam.** Komisia a členské štáty boli vyzvané vytvoriť vhodné príručky.

Original*: »... notes that industry stakeholders as well as relevant infrastructure managers and competent authorities can already influence certain factors, for example setting provisions with regards to the distance between a given site and the transmitters, the height of the site in relation to the height of the base station, or the direction of a transmitting antenna in relation to living environments, and, indeed, should obviously do so in order to reassure, and afford better protection to, the people living close to such facilities; calls for optimal placement of masts and transmitters and further calls for the sharing of masts and transmitters placed in this way by providers so as to limit the proliferation of poorly positioned masts and transmitters; calls on the Commission and Member States to draw up appropriate guidance.«*

<http://www.europarl.europa.eu/sides/getDoc.do?pubRef=-//EP//TEXT+REPORT+A6-2009-0089+0+DOC+XML+V0//SK>

**Mesto Prešov, podľa § 11 ods. 5, písm. f) stavebného zákona č. 50/1976 Zb. môže v územnom pláne ustanoviť zásady a regulatívy priestorového usporiadania a funkčného využívania územia v súvislosti s technickým vybavením, a teda aj stavbami elektronických komunikačných sietí (§ 139a ods. 1 a ods. 10 písm. e) stavebného zákona) tak, ako to je navrhnuté v Regulatívoch RL 5.2.**

Podľa § 139a ods. 1 uvedeného zákona regulatív priestorového usporiadania a funkčného využívania územia je záväzná smernica, ktorou sa usmerňuje umiestnenie a usporiadanie určitého objektu alebo vykonávanie určitej činnosti v území. Je vyjadrený hodnotami vlastností prvkov krajinnej štruktúry slovne, číselne a podľa možností aj graficky. Regulatív má charakter zákazov, obmedzení alebo podporujúcich faktorov vo vzťahu k priestorovému usporiadaniu a funkčnému využívaniu územia. Regulatív tým určuje zakázanú, obmedzenú a prípustnú činnosť alebo funkciu v území.

Proces územného plánovania a vytváranie, ako aj schvaľovanie územného plánu Mesta Prešov, je originálnou samosprávnou kompetenciou (právomocou) mesta ako jednotky územnej samosprávy. Vo fáze územného plánovania nejde o prenesený výkon štátnej správy, ale o výkon územnej samosprávy.

V zmysle nálezu Ústavného súdu SR sp.zn. I.ÚS 3/98 článok 2 ods. 2 Ústavy SR určuje miesto a postavenie štátnej moci predstavovanej štátnymi orgánmi vo vzťahu k právu tak, že stanovuje ich podriadenosť ústave a zákonom. Každý orgán štátu má buď ústavou alebo zákonom určený rozsah právomoci, ktorý nemôže prekročiť, takže môže konať len to, čo mu ústava alebo zákon dovoľuje.

V zmysle čl. 2 ods. 3 Ústavy SR, keďže orgány územnej samosprávy, resp. územná samospráva ako taká, nie sú štátne orgány, môžu konať, čo nie je zákonom zakázané.

Pri prenesenom výkone štátnej správy je nutné v stavenom konaní, pri povoľovaní stavieb elektronických komunikačných sietí, prihliadať na zákon č. 355/2007 Z.z. a vyhlášku MZ SR č. 534/2007 Z.z.. Tieto právne predpisy ale neriešia problematiku upravenú v regulatívoch RL 5.2. a výslovne neupravujú proces územného plánovania, ani neobmedzujú regulatívy v územnom pláne. **Regulatívy RL 5.2 k umiestňovaniu stavieb elektronických komunikačných sieti na území mesta Prešov nie sú v rozpore s uvedenou vyhláškou,** ktorá ustanovuje len minimálne požiadavky na ochranu zdravia obyvateľov v súvislosti s expozíciou elektromagnetickému poľu. V povoľovacom procese umiestňovania stavieb elektronických komunikačných sietí na území mesta Prešov, bude naďalej sledované dodržiavanie minimálnych požiadaviek na ochranu zdravia obyvateľov v súvislosti s expozíciou elektromagnetickému poľu a stanovené hodnoty, za ktorých je ešte vystavenie obyvateľov elektromagnetickému poľu bezpečné, nebudú naďalej prekročené. Vyhláškou stanovené maximálne hodnoty budú dodržané.

**Mesto Prešov zapracovalo do Návrhu zmien a doplnkov 2015 Územného plánu mesta Prešov Regulatívy RL 5.2, nakoľko žiaden právny predpis takéto regulatívy nezakazuje a tieto regulatívy nie sú v rozpore s právnymi normami vyššej právnej sily na úseku územnej samosprávy vzťahujúcimi sa na územné plánovanie, ktoré je originálnou právomocou obce (Mesta Prešov).**

Regulatívy RL 5.2 pri usmerňovaní stavieb technickej vybavenosti a funkčného využitia územia vychádzajú aj z ***Uznesenia č. 1815 EURÓPSKEHO PARLAMENTU z  27. mája 2011*** ***O potenciálnych rizikách elektromagnetických polí a ich vplyvoch na životné prostredie,*** v ktorom sa jednoznačne uvádza **potreba uplatňovania princípu prevencie** podľa medzinárodného princípu bezpečnostných štandardov *ALARA (“as low as reasonably achievable”, t.z. „tak nízko ako je len možné dosiahnuť“).* Čakanie na ďalšie množstvo vedeckých dôkazov, môže viesť k ohrozeniu zdravia (tak ako v prípade azbestu, olovnatého benzínu a tabaku) **a odporúča stanoviť limit expozície pre RF EMP vo vnútorných priestoroch budov, v súlade s princípom prevencie, nepresahujúci 0,6 voltov na meter.** **Pri výstavbe a plánovaní rádiových zariadení** *(sietí GSM, UMTS, LTE, WiFi, WiMAX a pod.)* **žiada prihliadať nie len na záujmy operátorov, ale konzultovať aj s regionálnymi úradmi a organizáciami v záujme obyvateľov.**

 <http://assembly.coe.int/nw/xml/XRef/Xref-XML2HTML-en.asp?fileid=17994&>

**Doplnením regulatívov RL 5.2 v Územnom pláne mesta Prešov bude uplatnená zásada preventívneho opatrenia na ochranu zdravia pri umiestňovaní stavieb elektronických komunikačných sietí – rádiových zariadení, o ktorú žiadali obyvatelia petíciou a ktorá bola v Návrhu zmien a doplnkov 2015 Územného plánu mesta Prešov schválená Mestským zastupiteľstvom dňa 30.3.2015.**

Uplatnením RL 5.2 Regulatívov pre umiestňovanie stavieb elektronických komunikačných sietí v územnom pláne mesta Prešov bude naďalej možné pokrytie územia infraštruktúrou elektronických komunikácií tak, aby všetci koncoví užívatelia mali prístup k službám elektronických komunikácii (hlasové a dátové služby, vrátane prístupu na internet, rozhlasového a televízneho vysielania) v stanovenej kvalite a  zabezpečené efektívne využívanie frekvenčného spektra ako aj modernizácia infraštruktúry elektronických komunikácii v súlade s cieľmi *„Národnej politiky pre elektronické komunikácie do roku 2020“*, schválenej uznesením vlády SR č. 540/2015.